Nýjasta tölublað Vikunnar kemur út á morgun , sneisafult af áhugaverðu efni . Thelma Ásdísardóttir hefur þurft að yfirstíga margt um ævina . Hún varði mörgum árum í að byggja sig upp andlega og vinna úr því ofbeldi sem hún mátti þola í æsku . Á meðan á þeirri vinnu stóð var líkaminn í öðru sæti en Thelma vissi að sú stund myndi koma að hún þyrfti að taka á því líka . Síðastliðið eitt og hálft ár hefur hún unnið ötullega að því að breyta lífsstíl sínum og segir frá þeirri reynslu í nýjustu Vikunni . Þar er líka að finna viðtal við Gauk Stein Guðmundsson , ungan laganema sem hefur ánægju af að vinna með börnum , tveir matgæðingar gefa uppskriftir , Steinunn Steinarsdóttir sem kýs vegan lífsstíl og Aðalheiður Ásdís Boutaayacht , en hún kýs ketó-mataræði . Steinunn Harðardóttir leiðir fólk um pílagrímaleiðir Ítalíu til Rómar og segir frá þeim ævintýraferðum . Flott ný Vika í verslunum núna , full af menningu , menntun og skemmtun .